Hou ná hou tref NK | Netwerk24
Hou ná hou tref NK
Te midde van 'n groeiende werkloosheidsyfer en swak uitkomste van oudit-verslae, het werknemers van die Sol Plaatje-munisipaliteit weer verlede week gestaak en in talle woonbuurte is vullissakke nie verwyder nie, soos hier te sien is in Carringtonweg. Foto: Helena Barnard
Rommel wat ophoop en waterlekke wat nie herstel word nie het sinoniem met Kimberley geword. Dié waterlek in Olympiastraat – een van talle in die stad – het die afgelope maande duisende liters vars water verlore laat gaan. Foto: Helena Barnard
In AfriForum se jaarlikse vullis­terrein-ouditprojek het Kimberley se terrein, deur die Sol Plaatje-munisipaliteit bestuur, slegs 52% gekry (teenoor 2019 se 82%).
Die Magareng-munisipaliteit het 14% vir sy terrein in Warrenton gekry, die Siyancuma-munisipaliteit in Douglas 4%, Phokwane in Hartswater 2% en Thembelihle in Hopetown 10%.
Die oudit word gedoen volgens 33 vrae wat die minimum vereistes vir vullisterreine in Suid-Afrika meet en sluit kwessies soos toegangs­beheer, brande, mediese afval, omheining en rehabilitasie in. 'n Vullisterrein moet minstens 80% behaal om aan wetgewing te voldoen.
Werner Strauss, AfriForum-distrikskoördineerder vir die Kalahari, sê die meeste terreine in die Noord-Kaap is in 'n haglike toestand. Hy sê dit kan hoofsaaklik aan algemene wanbestuur en verskuiwingstoerusting wat swak onderhou word, of glad nie nie, toegeskryf word.
Intussen is die voortgesette agteruitgang van munisipaliteite in die Noord-Kaap weer in die kollig ná voorleggings deur die ouditeur-generaal (OG) op 'n virtuele Nasionale Raad van Provinsies-aanbieding oor die 2018-'19-oudit-uitkomste van munisipaliteite.
Slegs een uit 31 munisipaliteite in die Noord-Kaap het 'n skoon oudit behaal. Die oudits van 4 munisipaliteite was uitstaande, terwyl 6 afwysende oudit­verslae en 12 gekwalifiseerde ouditmenings ontvang het.
Willie Aucamp, DA-parlementslid, het Woensdag (24/06) in 'n verklaring gesê die stagnasie en regressie is "afskuwelik".
Dit is geen wonder dat die OG gesê het dat 63% van die munisipaliteite in die provinsie ingryping benodig, terwyl 'n verdere 26% van hulle groot kommer wek, aldus die verklaring.
Die OG het bevind dat meer as een vyfde van die munisipaliteite nie finansiële hoofde of munisipale bestuurders gehad het nie. Waar hierdie poste wel gevul was, het munisipaliteite gesukkel om te presteer, hoewel beamptes glo oor die regte kwalifikasies beskik.
Hoewel munisipaliteite baie personeel in finansiële eenhede het, het die OG benadruk dat hulle nie daar geplaas is om dienste te lewer nie. Teen dié agtergrond word gesê? dat betalings van R47 miljoen aan konsultante gemaak is om munisipaliteite in die Noord-Kaap te help met die opstel van hul ouditverslae. Ook is R12 miljoen aan konsultante betaal vir ouditverslae wat nog nie eens ontvang is nie.
In nog 'n verklaring oor die jongste arbeidsverslag, word aangedui dat die Noord-Kaap se uitgebreide werkloosheidskoers nou 40% is. Hiervolgens word veral jong werksoekers geraak. Die algehele werkloosheidsyfer vir Noord-Kapenaars van 15 tot 34 jaar het na 44% gestyg.
'n Gebrek aan ondervinding is steeds die grootste struikelblok tot indiensneming onder jong werk­soekers en die nasionale werkloosheidskoerse het reeds die hoogste vlak in die afgelope tien jaar bereik, aldus die verklaring. Die volle invloed van die inperking sal eers in volgende arbeidsverslae gewys word.
Dit het daartoe gelei dat dr. Zamani Saul, premier, Vrydag (26/06) 'n kabinetskommeling aangekondig het.
Die redes vir die bedanking van Bernice Sinxeve, LUR vir sport, kuns en kultuur, en Martha Bartlett, LUR vir maatskaplike ontwikkeling, is nie bekend gemaak nie.
landbou, grondhervorming en landelike ontwikkeling, omgewing­sake en natuurbewaring: Mase Manopole (LUR vir gesondheid);
Andrew Louw, DA-leier in die Noord-Kaap, sê in 'n verklaring dat hy die skuiwe "lagwekkend" vind.
Louw sê in die lig van die Covid- 19-pandemie, met 'n resessie en 'n dreigende depressie, wat bykomende druk op die reeds onderpresterende Noord-Kaapse regering plaas, sou hy verwag dat Saul 'n "A+-span" aan sy kant moes hê.
Die DA verwelkom die aanstelling van Lekwene in die gesondheids­portefeulje en sê hy het homself as bekwaam in die finansportefeulje bewys. Louw sê die besluit om Manopole na landbou te skuif wek kommer.